Robbie Coetzee onskuldig nadat rooikaart die Leeus kosRobbie Coetzee – onskuldig na rooikaart sy span kos (Twitter) Robbie Coetzee, haker van die Goue Leeus wat Saterdag ná 51 minute afgestuur is omdat sy stewel na bewering kontak met ŉ Sharksspeler se gesig gemaak het, is Maandag deur ŉ tugkomitee onskuldig bevind. Hy sal dus Saterdag teen die Westelike Provinsie op Nuweland mag speel. Die tugkomitee het bevind dat die kontak “heeltemal per ongeluk” was en dat hy geen bedoeling gehad het om die teenstander in die gesig te skop nie. Die Leeus was 31-12 voor toe Coetzee afgestuur is. Hoewel daar natuurlik ook ander redes was – waaronder die veel beter spel van die Sharks – dat die Leeus ná die afstuur van Coetzee nie weer ŉ enkele punt aangeteken het nie, het die feit dat die Leeus vir ŉ halfuur met net 14 man moes speel ŉ beduidende invloed op die ommekeer in die twee spanne se vertonings en ook die uitslag gehad het. ♦ Die Leeus se binnesenter Rohan Janse van Rensburg se uitwysing vir ŉ gevaarlike duikslag is ook van die hand gewys en hy sal ook teen die WP kan speel. ♦ Die Blou Bulle se heelagter Duncan Matthews verskyn Dinsdag voor ŉ tugkomitee nadat hy vir ŉ gevaarlike duikslag teen die WP op Loftus uitgewys is.